Kommissionens beslutning

af 10. januar 2003

om midlertidig indførsel af heste, der deltager i den forolympiske testkonkurrence i Grækenland i 2003

(meddelt under nummer K(2002) 5561)

(EØS-relevant tekst)

(2003/13/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), senest ændret ved Kommissionens beslutning 2002/160/EF(2), særlig artikel 19, nr. ii), og

ud fra følgende betragtninger:

(1) Ifølge Kommissionens beslutning 92/260/EØF af 10. april 1992 om dyresundhedsmæssige betingelser og udstedelse af sundhedscertifikat for midlertidig indførsel af registrerede heste(3), senest ændret ved beslutning 2002/635/EF(4), kræves der garantier for at sikre, at der ikke er risiko for, at ukastrerede handyr, som er over 180 dage gamle, har viral arteriitis equorum.

(2) Registrerede heste, der deltager i den forolympiske testkonkurrence i Athen, Grækenland, i august 2003, vil være under veterinært tilsyn fra de kompetente myndigheder i Grækenland og fra arrangøren Féderation équestre internationale (FEI).

(3) Nogle handyr, der har kvalificeret sig til deltagelse i denne ridekonkurrence på højt niveau, opfylder måske ikke kravene i beslutning 92/260/EØF for så vidt angår viral arteriitis equorum.

(4) Disse krav bør derfor fraviges for heste, der midlertidigt indføres til dette sportsarrangement. Fravigelsen bør indeholde betingelser, der udelukker enhver risiko for spredning af viral arteriitis equorum.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Medlemsstaterne tillader ved fravigelse af beslutning 92/260/EØF midlertidig indførsel af registrerede ukastrerede handyr, der skal deltage i den forolympiske testkonkurrence i Athen, Grækenland, i august 2003, uden at kræve de garantier vedrørende viral arteriitis equorum, der er fastsat i nævnte beslutning, såfremt betingelserne i stk. 2 er opfyldt.

2. Det dyresundhedscertifikat, der er udstedt i henhold til bilag II til beslutning 92/260/EØF, skal opfylde følgende krav:

a) Punkt III, litra e), nr. v), i det anvendelige certifikat vedrørende viral arteriitis equorum slettes af den embedsdyrlæge, der undertegner certifikatet.

b) Der tilføjes følgende i certifikatet:

"Registreret hest indført i henhold til Kommissionens beslutning 2002/13/EF(5)."

c) Der tilføjes følgende til erklæringen, som er vedføjet certifikatet:

"Den hest, der omfattes af dette certifikat, vil ikke blive anvendt til opdræt eller til opsamling af sæd under dens ophold i en EU-medlemsstat.

Hesten skal transporteres ud af EU straks efter afslutningen af den forolympiske testkonkurrence."

Artikel 2

Denne beslutning er rettet til medlemsstaterne.

Udfærdiget i Bruxelles, den 10. januar 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 42.

(2) EFT L 53 af 23.2.2002, s. 37.

(3) EFT L 130 af 15.5.1992, s. 67.

(4) EFT L 206 af 3.8.2002, s. 20.

(5) EFT L 7 af 11.1.2003.